**Մարզպետի տեղակալ Լևոն Սարգսյանը ելույթ ունեցավ Իջևանի ՍՕՍ-Մանկական գյուղում տեղի ուեցած միջոցառմանը**

Նոյեմբերի 19-ինն ամբողջ աշխարհում նշվում է որպես երեխաների հանդեպ բռնության կանխարգելման օր: Այդ օրվան ընդառաջ, նախօրեին Իջևանի ՍՕՍ-Մանկական գյուղում տեղի ունեցավ միջոցառում, որը բավականին ներկայացուցչական էր և մանկական գյուղն իր հարկի տակ սիրով հյուրընկալել էր Տավուշի մարզպետ Հովիկ Աբովյանին, մարզպետի տեղակալ Լևոն Սարգսյանին, ՀՀ աշխատանքի և սոցիալական հարցերի նախարարի խորհրդական Դավիթ Հակոբյանին, Հայաստանի Հանրապետությունում ԱՄՆ և Լիտվայի դեսպաններ Ջոն Հեֆերնին ու Էրիկաս Պետրիկասին, մարզպետարանի, քաղաքապետարանի և հասարակական տարբեր կազմակերպությունների ներկայացուցիչների: Միջոցառումը բազմաբովանդակ էր և բաղկացած էր մի քանի փուլից: Ելույթ ունենալով, մարզպետի տեղակալ Լևոն Սարգսյանը նշեց, որ ՍՕՍ-Մանկական գյուղը ստեղծման օրվանից մարզպետարանի համապատասխան ստորաբաժանումների հետ միասին իրականացնում է անհրաժեշտ միջոցառումներ ուղղված բռնություններից երեխաներին պաշտպանելուն, երեխաների իրավունքների և շահերի պաշտպանությանն ընդհանրապես: <<Այս միջոցառումները նաև կոչ են հասարակության յուրաքանչյուր անդամին, պատասխանատու անձանց հատկապես, որպեսզի նրանք ամենօրյա ուշադրության կենտրոնում պահեն նման խնդիրները և աջակցեն երեխաների արագ ինտեգրմանը հասարակությանը>> - նշեց Լևոն Սարգսյանը: